Anders Samuelsen (RV), 1999-02-11:
Disse forslag, som her behandles, er som bekendt affødt af den senere tids debat i pressen om kommunernes nedskæringer
Hele diskussionen om hjemmehjælp er kørt op på et niveau, hvor vi ikke mener at den hører hjemme.
Der er pisket en stemning op ved at hive enkeltsager frem, og pludselig får man det indtryk, at samtlige kommuner i landet er ved at afskaffe hjemmehjælpen, og det er jo langtfra tilfældet.
Det mest bizarre ved det hele er, at der faktisk er sket meget på hjemmehjælpsområdet det sidste år.
Vi har så sent som i sommer givet klagerådene en aktiv rolle i forbindelse med afgørelser om hjemmehjælp.
Man kunne godt stille sig selv det spørgsmål lige netop i de her dage om, hvorvidt det var en rigtig afgørelse truffet her i Folketinget.
Socialministeren har sendt et hyrdebrev til alle kommuner, der indskærper de eksisterende regler omkring hjemmehjælpen, og kommunerne er blevet pålagt at fastsætte kvalitetsstandarder for hjemmehjælpen.
Jeg synes på den baggrund, at det er meget overilet at ændre servicelovens regler så radikalt, som der lægges op til i SF's udspil, uden at vi har set effekterne af de seneste tiltag.
Det virker lidt som en hovedløs gerning, og det vil Det Radikale Venstre ikke medvirke til.
I Det Radikale Venstre har vi flere betænkeligheder ved at lægge op til de ændringer, som SF her foreslår.
For det første synes SF helt at have glemt, at der er noget, der hedder
kommunalt selvstyre, et princip, som vi holder meget af i Det Radikale Venstre.
En vedtagelse af SF's forslag ville betyde en ophævelse af kommunernes kompetence til at bestemme deres eget serviceniveau, og det vil i realiteten betyde en væsentlig indskrænkning af det kommunale selvstyre.
I Det Radikale Venstre vil vi ikke være med til at ophæve det kommunale selvstyre, alene fordi der er enkelte brodne kar blandt kommunerne, der ikke kan forstå et vink med en vognstang.
Jeg forventer, at disse kommuner senest vil ændre praksis, når der begynder at komme afgørelser fra ankemyndighederne, som går dem imod.
For det andet lægger dette forslag op til en udvidelse af det, man i dag vil forstå ved hjemmehjælp.
En sådan udvidelse af hjemmehjælpen vil betyde væsentlige merudgifter, og i lyset af det stigende antal ældre, som vil komme inden for de næste år, er det ikke ligefrem udvidelser af området, der er behov for, hvis vi skal kunne sikre en høj kvalitet på de grundlæggende velfærdsydelser, og det mener vi er utrolig centralt fra Det Radikale Venstres side.
Hvis vi følger forslaget, får vi discount over hele linjen, hvilket vi i Det Radikale Venstre ikke vil acceptere.
For det tredje mener Det Radikale Venstre faktisk, at de eksisterende regler er tilstrækkelige til at sikre, at de personer, der har behov for hjælp, også får hjælp.
Især har vi store forventninger til de kvalitetsstandarder, som kommunerne nu har pligt til at lave.
Det vil være et nyttigt instrument til at synliggøre niveauet for hjemmehjælp i den enkelte kommune, og det vil bidrage til, at der vil blive truffet mere ensartede afgørelser.
I Det Radikale Venstre er vi heller ikke særlig begejstrede for CD's forslag.
En vedtagelse af dette forslag vil i lighed med SF's forslag i realiteten betyde afskaffelse af det kommunale selvstyre på et af de væsentligste kommunale ansvarsområder, nemlig ældreområdet.
En væsentlig del af det kommunale selvstyre er jo netop, at den enkelte kommune selv kan bestemme serviceniveauet i deres område.
Hvis man indfører det, CD her foreslår, vil man fratage kommunerne denne kompetence.
En anden del af CD's forslag drejer sig om indførelsen
af en ny procedure for fastsættelse af behovet til hjemmehjælp.
Her forestiller CD sig en model, hvor ansøgerens egen læge skal inddrages i vurderingen af behovet for tilkendelse af hjælp.
Den model er vi heller ikke vilde med i Det Radikale Venstre.
For det første, fordi det rent forvaltningsmæssigt er meget uheldigt at give praktiserende læger kompetence til at tilkende hjælp, når de ikke har det økonomiske ansvar for finansieringen.
Dette vil i sig selv indebære en risiko for, at udgifterne til hjemmehjælp vil eksplodere.
For det andet er modellen uheldig, fordi lægen alt andet lige vil lægge størst vægt på de helbredsmæssige forhold, og der er derfor en stor fare for, at der ikke foretages en helhedsvurdering, som ifølge serviceloven skal være baggrunden for tilkendelsen af hjemmehjælp.
Samtidig kan det som personlig læge være svært at sætte sig ud over den loyalitet, man måtte have over for egne patienter.
Og sidst, men ikke mindst, mener jeg ikke, at denne model kan sikre en ensartet sagsbehandling, fordi den enkelte læge af gode grunde ikke har samme kendskab til andre lignende sager.
Dermed er der en stor risiko for, at ens sager i samme kommune ikke får samme behandling.
Resultatet vil blive en væsentlig forringelse af retssikkerheden på hjemmehjælpsområdet.
Så alt i alt må jeg meddele, at Det Radikale Venstre ikke kan støtte nogen af forslagene.